Hudra-László Mária

AZ ESTI LÁTOGATÓ

egyfelvonásos

KISFIÚ (6 éves, rövid szőke haj, vékony alkat, hanga is vékonyka)

VÍRUS (Magas erős sötét alkat, mély morgó hanggal. A darab alatt árnyékként)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy szoba. Az ablak mellett egy ágy, rajta fekszik a fiú. A szoba másik végében az*

*ajtó mellett, van egy szekrény.*

*Éjjel van, a hold lassan jön fel. A fiú nem tud aludni, forgolódik, aztán felül. Hangokat hall a szekrény felől. Mintha motoszkálna valami a szobában. A helységet pillanatok alatt teljesen bevilágítja a hold. Fényében meglátja a szekrény mellett álló árnyékot. Megretten, de nem kiált, nem hív segítséget. Az árnyék nem mozdul. Egy percig egymást figyelik. A kisfiú magára húzza a takarót, mintha csak álmodna, majd egész lassan lehúzza. Az árnyék még mindig ott van a szekrény mellett.*

KISFIÚ Te meg ki vagy?

VÍRUS Covid vagyok.

KISFIÚ Covid?

VÍRUS Igen, most így hívnak.

KISFIÚ Miért? Máskor nem így hívnak?

*Az árnyék a szekrény mögé bújik. A kisfiú az ágy szélére ül, de a takaróját még magán tartja.*

KISFIÚ Most mit csinálsz? Elbújsz?

VÍRUS Nem… *(morgós hangja alig hallható)*

KISFIÚ Miféle név az a Covid?

VÍRUS Nem is tudom…

KISFIÚ Talán valami hős vagy?

VÍRUS Hős?

*A kisfiú a pizsamájára mutat.*

KISFIÚ Mint Superman…

VÍRUS Nem, azt hiszem, én nem vagyok hős…

*Újra a szekrény mögé bújik. A kisfiú suttogni kezd.*

KISFIÚ Csak nem menekülsz valaki elől?

VÍRUS Menekülni?

KISFIÚ Igen, a gonoszok elől…

VÍRUS Igazából nem… nem menekülök.

*A kisfiú újra a pizsamájára néz, majd az árnyékra.*

KISFIÚ Nézd, ő Superman.

VÍRUS A barátod?

KISFIÚ Á nem, ő mindenki barátja… segít, ha valaki bajba kerül.

*Csend.*

KISFIÚ Te is lehetnél ám hős…

VÍRUS Nem is tudom…

*Csend.*

KISFIÚ És mond, ha nem vagy hős, akkor ki vagy?

VÍRUS Csak Covid…

KISFIÚ Azt már mondtad.

*Újra csend.*

KISFIÚ De akkor mégis miért jöttél?

VÍRUS Azt hiszem… tanítani…

KISFIÚ Nemsokára megint iskolába fogok járni… engem is tanítasz majd?

VÍRUS Én nem iskolában tanítok…

KISFIÚ Nem is tudnál, tudod az a fránya vírus…

*Az árnyék felkapja a fejét.*

VÍRUS Vírus?

KISFIÚ Hát anya azt mondta…

*Szünet. Mindketten csendben figyelik egymást.*

VÍRUS Mit mondott anya?

KISFIÚ Hát, szóval…azt mondta, hogy ez a vírus nagyon gonosz, mert mindenkit bánt…

VÍRUS És te mit gondolsz?

KISFIÚ Nem tudom. Már nem mehetek iskolába. Anya meg nem tud dolgozni menni. Itthon kell lennünk, hogy nehogy megbetegedjünk. Anya azt is mondta, a nagyira kell a legjobban vigyázni és ezért nem is találkozhatok vele. Pedig annyira hiányzik.

*Újra csend.*

VÍRUS Figyelj csak… Én valójában azért vagyok itt, hogy segítsek.

KISFIÚ Hogy segíts?

VÍRUS Igen, hogy segítsek.

KISFIÚ Akkor te mégiscsak egy hős vagy…

VÍRUS Hát nem egészen…

*A kisfiú lenéz a földre, majd lassan az árnyékra pillant.*

VÍRUS Miért vagy szomorú?

*A kisfiú szipogni kezd.*

KISFIÚ Hát mert nem találkozhatok a barátaimmal? Miért kell bezárkózni? Miért kell azt a csúnya maszkot az arcomra tenni?

VÍRUS Ez is történik valami miatt, tudod…

KISFIÚ De te most azért jöttél, hogy segíts nekünk, nem?

VÍRUS Tudod én mindig jelen voltam.

KISFIÚ Mindig?

VÍRUS Igen, mindig. És ami most történik az valójában...

KISFIÚ Valaki hibát követett el, anya is megmondta…

VÍRUS Nem is igazán hiba mindaz, ami most van.

KISFIÚ De anya azt mondta…

*A kisfiú elhallgat.*

VÍRUS Sokan nem tudják ki is vagyok én valójában.

KISFIÚ Leszel a barátom?

*Az árnyék halkan felnevet.*

VÍRUS A barátod?

*A kisfiú felélénkül és kérdésekkel bombázza.*

KISFIÚ Neked vannak szüleid?

VÍRUS Nincsenek.

KISFIÚ Anyukád se?

VÍRUS Anyukám se…

KISFIÚ És apukád?

*Csend. A kisfiú nem vár választ, újra kérdez.*

KISFIÚ Hány éves vagy?

VÍRUS Nem tudom…

KISFIÚ Mi az, hogy nem tudod?

VÍRUS Tényleg nem tudom. Valaki azt mondta, már nagyon régen születtem. Valójában senki sem mondta meg az igazat, így nekem nincs is szülinapom, mint neked.

*Az árnyék felsóhajt.*

VÍRUS Nekem nem voltak szüleim, nem volt, akinek elsírhattam a bánatom, vagy akivel fogócskázhattam volna. Nem kellettem senkinek, nem akartak elfogadni, pedig tudom nagyon jól, hogy mindenki okkal születik, legyen jó, vagy rossz, nem?

*Csend.*

KISFIÚ Az apukám este a fotelben ült és a Tv-t nézte. *(durcás hangon mondja)*

*Csend.*

KISFIÚ Nem figyelt rám, pedig beszéltem hozzá.

VÍRUS És miért nem figyelt?

KISFIÚ Nem tudom. Pedig csak a rajzomat akartam megmutatni, amin ő is rajta volt.

VÍRUS Látod, hiába vannak szüleid, ha nem figyelnek rád…

*Csend.*

KISFIÚ Neked vannak barátaid?

VÍRUS Nekem?

KISFIÚ Igen, neked. Nekem vannak. Zoli, meg Karcsi, meg…

*Az árnyék egész halkan válaszol.*

VÍRUS Nekem nincs. Én csak úgy vagyok egymagam.

KISFIÚ Nem rossz?

VÍRUS Micsoda?

KISFIÚ Hát hogy egyedül vagy…

*Csend, sóhaj.*

VÍRUS Volt régen egy barátom…

KISFIÚ Tényleg?

*Csend.*

VÍRUS Tudod, én egyedül éltem az erdőben, ahol leginkább a barlangokat szerettem. Jó volt, mert legalább senki nem bánthatott. A barlangból fura hangok jöttek, de valahogy nem féltem tőlük. Napközben a madarak táncát figyeltem, aztán mikor esteledett mindegyik elhallgatott, csak a hangok nem, azok a fura hangok.

*Csend.*

VÍRUS Aztán egy nap egy egészen apró állatka jelent meg a barlang bejáratánál, pontosabban a bejárat tetején, fejjel lefelé lógott. Kicsi feje volt és hatalmas szárnyai. A hangja meg… kellemetlenül fülsértő. Képzeld lefelé lógott azokon a picike lábain.

*Az árnyék egy pillanatra elneveti magát.*

VÍRUS Aztán mikor megszólítottam, kiderült, hogy jobban fél tőlem, mint én tőle. Sokáig kellett kérlelni, hogy jöjjön oda mellém, hiszen nem akarom bántani. Ő is félt, én is féltem…

*Csend.*

Kisfiú: Féltél?

VÍRUS Persze, hogy féltem. Hiszen egyedül voltam.

KISFIÚ És aztán?

VÍRUS Aztán… odaült mellém és… hosszan beszélgettünk.

KISFIÚ Barátok lettetek?

VÍRUS Nem is tudom… sajnáltam őt, de magamat is. Mesélt arról, hogy folyton bujkálnia kell. Mióta megszületett. Azt hiszem… igen a barátom lett.

KISFIÚ És most hol van?

VÍRUS Egy nap a fejébe vette, hogy őt már biztos nem fogják bántani. A vesztébe repült, mikor azt hitte mások is olyan barátságosak, mint én… Végül elkapták… és megölték.

*Csend. Sírva fakad.*

VÍRUS Megölték… és megették. Megették, érted? A barátomat!

*Csend.*

KISFIÚ Akkor rólad meséltek…

VÍRUS Meséltek rólam?

KISFIÚ Csak hallottam, ahogy anya a telefonon beszélt Nanival…

VÍRUS És mit hallottál?

KISFIÚ Hát hogy van ez a vírus, ami úgy járkál közöttünk, mint egy…

*A fiú elhallgat. Egy percig néz maga elé, majd lassan az árnyékra néz.*

KISFIÚ Te vagy a…(mondja hüledezve)

VÍRUS Igen, én vagyok…

*Újra sírni kezd.*

KISFIÚ Fájt?

VÍRUS Fájt, hogyne fájt volna. Elöntött a fájdalom, és a düh. Nekik semmi sem elég? Bármit megtehetnek?

*Csend.*

VÍRUS Újra egyedül voltam, de már nem volt jó érzés. A fájdalom is enyhült. De már hiányzott valami, talán a kapcsolat. És közben sikerült rájöttem valamire.

KISFIÚ Mire?

VÍRUS Hogy jelen kell lennem.

KISFIÚ Ezt hogy érted?

VÍRUS Jelen kell lennem, hogy megértsétek az életet.

KISFIÚ Az életet?

VÍRUS Igen az életet.

*Csend.*

VÍRUS Tudom, hogy dolgom van ezen a világon. Most már tudom.

KISFIÚ Mindenki okkal jön a világra, te mondtad…

VÍRUS Ez így van.

KISFIÚ És te? Te miért jöttél?

*Csend, mély sóhaj.*

VÍRUS Már mondtam. Tanítanom kell!

KISFIÚ És mit fogsz majd tanítani?

*Jó mély sóhajt vesz az árnyék.*

VÍRUS Meg kell tanítsam nektek a gondolkodást… a félelmet… a megbecsülést… és az összetartást. Meg kell tanulnotok, hogy képesek legyetek felismerni a valós értékeket.

KISFIÚ De anya szerint te fájdalmat hoztál…

VÍRUS Talán igen.

KISFIÚ Talán?

VÍRUS Amikor megérkeztem, még nem történt semmi. Aztán pár nap múlva már fájt nekik. A mellkasukat fájlalták és erősan köhögtek.

KISFIÚ Tudom, meg magas volt a lázuk…

VÍRUS Úgy van.

KISFIÚ De a Tv-ben mutatták, hogy sokan meghaltak… *(támadóan mondja)*

VÍRUS Nem én voltam az oka*…(csendesen mondja)*

*Csend.*

VÍRUS Nem hitték el.

Csend.

VÍRUS Veszélyesnek nyilvánítottak. Maszkot húztak és elfordultak egymástól. Mindenki menekült előlem, pedig én… én csak…

*Csend.*

VÍRUS Pánik lett úrra rajtuk, ahelyett, hogy gondolkodtak volna…

*Csend.*

VÍRUS Aztán egyre többen lettek betegek. Tömegesen fájlalták a mellkasukat és kerültek magas lázzal kórházba.

KISFIÚ Tényleg nem te tehetsz róla?

VÍRUS Tényleg.

KISFIÚ Akkor miért nem mondod meg nekik? *(sírós hangon)*

VÍRUS Mindenki azt hiszi, ő Istent játszhat. Hosszú ideje próbálom már megértetni velük, hogy nem jó, amit csinálnak… Szerinted meghallgatnának?

KISFIÚ Nem tudom, talán igen. Anya szerint még nem volt ennyire veszélyben az egészség…

VÍRUS Én azt gondolom…

*Kilép a színpad elejére, majd elindul az ajtó felé. Még visszafordul, végignéz a nézőtéren és egy jó mély sóhaj után folytatja.*

VÍRUS Azt hiszem, maradnom kell még. Talán, így mindenki időt szán majd rá, és észreveszi az apró jeleket maga körül. És akkor… talán lesz értelme a létezésemnek.

*Sötét*

2020